정조 15년
副司直愼基慶疏曰伏以臣於前冬不避疎逖之嫌妄陳狂瞽之說迺者聖恩天大亟賜優容臣於其時驚惶感激不覺有淚被面噫聖明之世夫豈有可言之事而竊念漢文宋仁之時猶有賈誼唐介之疏生民休戚安危係焉寧可以已治而忘亂已安而忘危哉臣年迫桑楡報國日短病伏荒野徒抱漆室之憂誠切戀主難抑傾陽之忱非不知出位論事爲世嗤點而河海殊遇圖報無路敢將草野見聞之愚粗效臨死一鳴之誠惟聖明憐其忠而俯垂察焉嗚呼今年穡事初有大登之漸而凄風冷雨浹月長吹早穀則仰而不垂晩穀則縮而不發莖葉雖茂結實無望哀此終歲勤苦之民烏得無愁歎之聲加以成川浦落無處不然人心騷擾市直日下民不聊生隱憂政切何幸我聖上宵旰憂虞亟殫救濟之策盡心俵災之政十行丹綸曲察民隱大小輕重毋或遺漏民情胥悅天心悔悟近日以來風勢稍和百穀有回蘇之望向之仰者垂而實前之縮者發而穎差過數日則將有無棄之穀而猶可免大荒之年矣此豈非我聖上至誠攸格皇天感佑之致耶周王反風宋君退星不足多也朝野臣庶孰不仰歎而俯慶也第伏念已被之水災已損之禾黍更無餘望田穀告歉八路同然則總而論之猶可謂之災年也救荒之策不容少緩荒政之大者莫過於節用而省費損上而益下細氊之上必有所預講籌司之臣必有所經度而目下最緊急者莫如禁酒也糜財銷穀無甚於此閭巷窮民釀以升斗僅資生理者姑勿論至若數十石大釀列巨甕販賣者以京外言之一年所費殆過屢萬石況沈酗鬪鬨傷殺爭竸罔非惟酒所使其爲生民之害庸有極哉非但暴殄民食極爲可惜獄訟之煩傷敗之俗中外同然伏願殿下亟下明旨嚴立科條隨現重繩毋少饒貸以開生民裕食之本焉設禁之初必有爲弊之端而此則京而法司外而守令但當悉心嚴防下隷之受賂故縱徵索殘民者痛加懲治則豈有令不行而擾吾民之歎乎嗚呼今年水患挽近所罕諸道被災非比尋常道臣旣已狀達則聖上想已洞察而俵災之際實惠猶未下究蹲縮之畓消融之田多入於應稅之簿爲守令者苟不忘勞親審盡誠災祥則終未免見欺於奸吏且災不內分則白地橫徵之弊亦莫可遏臣意則擇守令爲第一急務給內分爲莫大民惠顧今經費不敷恩政亦竭實無措手之道而臣聞古聖王藏財於民有子曰百姓足君孰與不足旨哉言乎伏願殿下亟令廟堂更加商確而稟處焉嗚呼水原重地新邑如舊莫非我聖上至誠達孝之攸致而遷者如歸民殷物阜居然爲一大都會苟不別般經紀勞來安集則恐無以奠居而樂生原居人則無地可穡只恃官府之廩餼新接者則百物艱乏初無生理之可言至若儒士則專爲發身初不遠慮勇往樂赴日加月增今幾百餘戶矣第屋草創間架蕭條新寓之初稱貸無路食乏竝日抱膝咿唔想其契活亦足辛酸其他奴婢之來屬者工匠之移居者亦豈無貧殘難支之類乎其艱楚情狀不見是圖況當災年宜倍加顧恤朝家雖難行每人悅之政不可無周其急之道臣意則本府田稅量宜留置抄出士庶中尤甚者依京中發賣例外方抄飢法以爲納廉價受厚糧之地則實爲救急子惠之一策伏願殿下下詢廟堂而及時裁處焉嗚呼有士則有敎不敎而刑古人恥之科擧之弊指不勝屈校院之爭令人代羞此無他不講小學之致也幼學壯行俱在是書則其作人養士之方事君敬長之道粲然備具而京而四學鄕而都會講是書占初解之法猗歟盛矣而挽近以來絶無敎誨之事則安有誦習之人乎一部嘉言美行便作芭籬邊物四字愛敬忠悌不知何許物事如此而民俗何從而美才行何從而得乎惟我聖上學究天人知周庶務憫小學之蓁蕪慮敎化之未洽今番科試飭講小學而或有曲禮爲典禮親指爲視指則士之一字亦足羞也而亦豈非官師之責耶臣意則內而四學外而列邑各別勸課俾嚴黜陟課講居殿者京則不得赴陞學鄕則不得齒儒案則京之遊蕩子弟鄕之畏身役者必將斂袵而勤學鄕有善俗而世多良才矣伏願殿下裁處焉嗚呼一自龍蛇之變以後設置訓局者蓋出於臥薪嘗膽之意而數百年敎養兵力精銳不但爲一國之强卒雖謂之天下精兵可也其料布優厚足以資生試才分賞奬善罰惡間以暇日自業工商幸無軍簿不實之患而最可憫者凡於試才有沒技者則輒有賜第之例行伍拔身自古美典而今則不顧其人之才智勇略惟以能中者賜第一失其料或有抱紅牌而涕泣者雖有局出身歸屬之所旣有額數不得任意添入反失厚料妻子怨詈生理艱楚在渠旣非所願而在國家則徒失軍丁使才藝之精熟者永除軍帖此豈非公私俱失者耶伏願聖明下詢廟堂而處之如有超等者代以厚賞勿許賜第則精銳之士可爲捍禦之用而亦免渠輩落莫之歎矣嗚呼不量國力而京司之養兵太多則其害必至於毒民此理勢然矣我國列邑之兵無一可恃故京中營門之役轉爲七所至於壯勇營則我聖上特運睿智積費心力創設之初區劃得宜此營之所重尤有別焉緩急之得力可期惟彼守摠兩營徒有營門之名而別無實效之可言者其爲畿民難支之弊者一筆難旣兩營屯田在在有之秋成之後則猾校健卒散而之四毋論年歲之豐歉惟以多斂網利爲能事本官不得操切本營助其威喝民不堪命怨聲載路此已可哀之甚者而至若屯牙兵之役實有偏苦之端奴牙兵之三斗米良牙兵之六斗米外面觀之似不甚偏重而及其米納之際厥數倍入豐歲猶不得支若値歉歲以錢計之則過於三疋之役貧民之一入牙兵也旗摠隊長來往如織侵漁百端不能一日安業於其家每每逃避一民逃避則一村騷擾終至於空其里而後已雖以綴旒之明何以洞察至此耶詩曰邦畿千里維民所止今以屯田濫收之弊牙兵偏苦之怨隣族侵徵之端北城軍餉之還畿民漸至莫可救之境兩營之害胡至此極不變弊法無由反治伏願殿下博詢廟堂從長善處屯田收稅則嚴飭本官使之擔當上納而營門校卒則切無差送以除無限民弊焉畿民奠安然後邦本固邦本固然後治道成臣言雖似迃闊最是民瘼之切急者惟聖明更加留神焉我國郡縣之制大小不均遠近不適或因山川之形便或因關隘之緊重以爲犬牙相制唇齒相保之勢者有不得不然而間有邑小民殘不自止堪變出綱常在法當革者則必屬之大邑此必有其時之商度者至若道理隔遠爲弊滋甚者亦不可不從民願而釐正之英陽順興等邑是也永豐舊縣在安邊一隅相距數百里間有一大嶺稱曰老人峙蓋取峻急險遠欲上令人老之意也嶺下周以高山中開大野數千戶居民極其富盛實是天開別區自作一縣者也臣未知何時以何事革屬於安邊而官府絶有冤者莫訴本府長吏太半任便不欲涉險而躬往只送官吏督稅催科官吏之來往此土者作一官長恣行威福侵虐狼藉民之畏怯浮於邑宰且强族土豪之原居者武斷作弊之端罔有紀極遂使殘民莫保而多至流散呼號怨苦無處控訴民情到此寧不哀矜臣嘗慣聞於北人又逢流民而得其實一夫不獲聖人恥之況許多生民疾痛之瘼乎惟聖明下詢廟堂而善處焉古之密城縣在於尙州醴泉之間而不知何時革屬於尙州中間又分丹密四面付之尙州多仁四面則屬之醴泉距兩邑治皆爲百餘里之遠而八面居民爲七千戶之多土壤饒沃鳴吠相聞邑治舊基官吏子孫至今尙存以地勢言之則醴泉之於多仁超越龍宮三江之間丹密之於尙州道里夐絶二江限之以關防言之則萊府直路摠會於兩界之間貢獻使星朝令邊報之絡繹往來者莫不經由此路正是四達之通衢一道之要衝也比安咸昌尙州醴泉之間殆近二百地之遠而公然虛曠不置一邑粵在龍蛇倭奴長驅旬日之內充斥鳥嶺蓋緣此路之無藩蔽把守故也若使其時預置一郡阻萬景飛鳳兩山之固挾渭水洛江三津之險屹然築城以死固守則豈敢衝突蹂躪若是之慘乎懲前毖後之策決不可少緩也若以民弊言之則非但重江複嶺絶險難行古密城之大谷寺在多仁面而今屬醴泉寺在百餘之遠大小使客無不支應於此寺官隷留宿殆無虛日百般責應蕩盡民産公肆徵斂威喝風生謂公門之隔遠幸民訴之無路一言落地衆民趨承而少有違拂則陰中隨之居民蕭然無樂生之意怨讟朋興多仁之民移避於龍宮丹密之民移避於比安不久將爲空虛之地云此已哀矜之甚者而民人之官役納稅來往之險侵晨犯夜風餐露宿不計盜賊之變豺虎之患乘險涉危百顚千仆若値雨水溺溢之時則沒溺之患無歲無之視往官府如入死地民生困苦至此而極矣嶺外人士爲臣盛傳之不已臣試細問之則民情之實狀果如此密城復邑之願萬民如一口而訴于御史則諉以沿革體重訴于方伯則題以狀聞體重兩邑守令嫌其分邑威喝而禁抑之使一民不得開口於復邑一事密之大小民庶威有所屈勢有所壓推胸頓足愁怨度日呼訴無地云臣自聞此言不覺若痌在身而拯救無路徒切恤緯之忱矣似聞年前嶺南一文官疏陳此事竟未施行云民情苟如此則縱有些少難便之端豈可遲疑未決使一邑衆民日夜愁歎而無生生之樂乎夫糶糴之設爲民之大政有國之美制也雖當饑歲無移粟移民之勞而有博施濟衆之效不幸法久而弊生俗偸而詐長百瘼俱興病民滋甚兩南穀簿可謂多矣而虛錄過半空殼又多一斗米精鑿不過三四升以如此之穀其何能有賴於凶歲而救民耶富戶則賂吏而免授貧民則口食之外又授富民不授之穀豐年則出債出傭僅僅備納正類五月之糶新若値凶年則富者云急變通無策官府催督倍於常年囚禁桁楊楚毒備至雪天冷犴飢寒又甚其愁苦慘憐之狀若使鄭俠爲圖而進之則玉食必不甘而丙枕必不安矣年前咸陽等邑幸賴我聖上如傷之仁特遣繡衣減簿而釐正積年之弊甚盛擧也然此外列邑無處無之將至莫可救之境實非細憂傳曰財聚則民散財散則民聚其在寧失之義似無所惜今若量宜減去元還之數精捧餘存以爲有用之穀均分貧富無偏苦之患則似爲便好伏願聖明穆然深思廓然遠圖令廟堂講究便宜之道俾億萬生靈蒙被惠澤焉嗚呼雜技之害足令人迷心喪性而投牋爲尤甚內以法司外以守令雖有依禁條徵治之律而不過爲吏隷酒食之資少無令行禁止之效大抵此技易惑而難止者也上自搢紳子弟下至閭巷匹庶一朝陷溺迷不知返永日長夜鳩黨聚類積少成多百金輕擲賣舍鬻田破産傾財父母怒撻而不止妻孥泣諫而不從勢竭力窮則毋論他人財貨公家錢穀容易偸竊末乃行己不正賊心漸長甚至於陷身不測傷汚風俗臣於京鄕目見而耳聞者不可勝記至於商船稅舶都會之所勢家閭閻隱僻之處團聚成群孜孜兀兀惟日不足厚料衙門吏隷之徒甚至於消磨公物刑汰隨至上納色吏沙格之類無不負逋國穀乾沒布木者悉由於此噫噫薄技誤人之害一至此哉此而不嚴立科條痛加禁斷則臣恐士子之年少愚騃者常漢之虛蕩無賴者將至於無所不爲伏願聖明勿以微事而忽之亟下明敎於京外使一民不敢冒禁陷罪以防傷財之竇以開新民之路其造作投牋放賣牟利者亦爲嚴禁隨現照律俾絶其本焉日闢百里葩經美之棄州十六宋人尤焉況廢四郡數百里幅員耕於野足以裕穀採於山足以阜財地多美材生死足賴界以大江天限南北則未知何故曠棄天作之膏壤只爲豺虎之窟穴耶世宗朝之四郡開拓肅廟朝之二鎭復設旋置旋罷必有其故而未得其詳只自慨惜未知或慮野人之作梗抑爲荒遠而無用耶旣已定界明是我地則生梗之憂殆近杞人北關六鎭程逾二千則荒遠之慮無已太過乎貂蔘銀貨世所稱道窮民冒禁猶有潛入者導之以利民必樂赴設鎭築堡防守沿江則固圉壯邊亦非上策乎目今西民之稱以商賈扶老携幼盡室而東入南流者不可勝數西土是何等重地而生理窘急撤家流離者若是夥然臣竊隱憂也此不過無田土而困征徭不安其居而然也伏願聖明依肅廟朝故事先設二郡使窮民之無依者流民之懷土者聞風趨赴上而有闢疆之利下而有得所之樂焉水利之利於民者大矣堤堰儲水雖有國朝美政而平陸廣原則莫如水車之爲至要川低而野高竭衆力費萬財而終不能灌漑者以其地勢之不便而人力之難及故也夫水車之制所費不多而其利至博但我國深識其制者無聞使業本之民當旱乾之時臨大野無水之處而束手長吁可勝惜哉臣聞其制度則車之大者導水於三丈之高小者可導一二丈云八域之內有畓而無水川深而地高者何限若使此制一行野無無水之畓土無不收之處旱不爲災農必歲登豈非利民裕財之一大根本耶今年聞有試之於忠州㺚川江上者不煩人力而車扇自轉水勢湧瀉云果如臣所聞則豈非聖世之一大瑞物耶伏願聖明訪採深知其制者極意講究先制八車頒賜八路以爲廣布博利之道焉臣之積費神精仰陳諸條者亶出於爲上爲德爲下民報效惻怛之至意而言涉煩猥惶隕交切臣聞古人有言曰今日行一善政明日行一善政三代之治不過如是賢哉此言也儻殿下察其忠而俯垂採納則未必無補於除民瘼宣風敎之萬一伏願殿下勿以人廢言臣無任屛營祈懇之至答曰省疏具悉糜財銷穀莫甚於酒事卿言果好禁其太過卽有司存焉災結事無論內分外分旣皆付之於方伯今何別有知委然而白徵橫斂罪在於守宰令道伯申加嚴明察飭水原新治儒戶匠戶奴婢戶等新接之類依發賣例周給事已給十年之復更劃助業之財此後接濟在該府使周章料度之如何至於儒戶之添增徒致紛竸無益莫甚所謂新接者非奪入民戶則蹔欲寄寓如是而豈有實效於櫛比乎令廟堂申飭該府儒戶之來接太不誠實者切勿許錄於修啓成冊守摠兩營事非猝乍間廟堂稟處之事屯稅之弊纔有別下飭敎矣各道還穀之多寡不均事豈待卿言而知之卽目下爲民救弊之指先屈者然於裒益之政姑未見一新而有刮目之效更欲十分留意矣雜技中投牋之弊事士夫亦皆陷汚云者一言而蔽之曰羞恥事家各有父兄而厥父兄視之不禁寧不爲世道寒心處乎京外小學講申飭事沒技軍兵賜第代厚賞事嶺南之密城北道之永豐復設事廢四郡中先設二郡事水車事竝付之廟堂可以申飭者申飭可以稟處者稟處卿以耆耋之人自經一番筵對之後頻陳無隱之言其誠可嘉其心可愛卽令該道優給食物此後如有可言之說須如前勿怠也